**יוליה גלושקו** (באוקראינית: **Глушко Юлія Сергіївна**; נולדה ב-1 בינואר 1990) היא טניסאית עבר ישראלית. דורגה בשיאה במקום 79 בעולם (23 ביוני 2014) בדירוג ה-WTA. אלופת ישראל בטניס שלוש פעמים (בשנים 2011, 2013 ו-2014). היא אחותה הגדולה של הטניסאית לינה גלושקו.

קריירה מקצועית
--------------

גלושקו נולדה בעיר דונצק שבאוקראינה הסובייטית (בברית המועצות דאז), להורים מאמני טניס. אחותה הצעירה היא הטניסאית לינה גלושקו (צעירה ממנה בכעשר שנים).

החלה לשחק בגיל 4. בגיל 9 עלתה לישראל עם משפחתה. השתתפה בפעם הראשונה בטורניר מסבב הבוגרות בשנת 2004. בספטמבר 2008 גלושקו התגייסה לצה"ל, על תקן ספורטאית מצטיינת.

### 2007

בשנה זו הגיעה לדירוג השיא שלה בסבב הנערות - המקום העשירי בעולם ביוני 2007. לצד השתתפותה בתחרויות הנערות השתתפה במספר תחרויות בסבב הבוגרות, ואף זכתה בתחרות הראשונה שלה בבוגרות, כשזכתה בתחרות בספרד על סך 10,000 דולר.

### 2008

בשנה זו עברה באופן מלא לסבב הבוגרות. גלושקו רשמה הישגים נאים, ביניהם חצי גמר בתחרות על סך 50 אלף דולר ברוסיה ושני רבעי גמר בתחרויות על סך 25 אלף דולר. בסיום השנה התקדמה אל המקום ה-352 בעולם.

### 2009

ב-2009 לא הצליחה גלושקו להתקדם, ואף שהצליחה להיכנס לרשימת 300 הטובות בעולם לזמן קצר, סיימה את השנה במקום 317 בעולם. בדצמבר 2009 העפילה לגמר אליפות ישראל בטניס שבו נוצחה בשתי מערכות בידי שחר פאר.

### 2010

בתחילת השנה התקשתה גלושקו ליצור רצף ניצחונות. במאי זכתה בתחרות על סך 10,000 דולר ברעננה ופעמיים נוספות הגיעה לחצי גמר בתחרויות על סך25 אלף דולר, אך במרבית השנה נשארה באזור המקום ה-350 בעולם. באוקטובר זכתה בתחרות קטנה נוספת בעכו.

הפריצה בדירוג התרחשה בחודש נובמבר בסדרת של חמש תחרויות על סך 25,000 דולר באוסטרליה וניו זילנד. גלושקו רשמה שתי זכיות בקלגורלי ובטרארלגון (שם ניצחה בחצי הגמר את המדורגת 42 בעולם), בעקבותיהן עלתה למקום 235 בעולם.

באליפות ישראל שוב הגיעה לגמר מול שחר פאר, אך הפסידה בשלוש מערכות 0–6, 6-4, 5-7.

### 2011

הדירוג הגבוה איפשר לגלושקו להיכנס לראשונה למוקדמות גראנד סלאם. בינואר שיחקה במוקדמות אליפות אוסטרליה הפתוחה אך הפסידה בסיבוב המוקדמות השני. בפברואר הגיעה לסיבוב המוקדמות השליש בטורניר WTA בבוגוטה, אך הפסידה לפרואנית המדורגת 253 בעולם. בסוף פברואר נכנסה לראשונה בקריירה לרשימת 200 הטניסאיות הטובות בעולם.

בהמשך השנה שילבה בין תחרויות ITF לבין מוקדמות תחרויות WTA אך התקשתה להמשיך את המומנטום החיובי. במוקדמות הרולאן גארוס ווימבלדון הפסידה בסיבוב הראשון.

באוגוסט העפילה מהמוקדמות בתחרות על סך 100 אלף דולר והגיעה עד רבע הגמר. במוקדמות אליפות ארצות הברית העפילה לסיבוב המוקדמות השלישי והאחרון, אולם לא הצליחה להעפיל להגרלה הראשית לאחר שהפסידה לאלכסנדרה ווזניאק (133 בעולם).

בזכות הישגים אלה הגיעה לדירוג 161 בעולם, שהיה הישג השיא שלה באותו הזמן. בעקבות אובדן הנקודות שצברה באוסטרליה בסוף השנה הקודמת ירדה אל מחוץ לטופ 200 בעולם.

באליפות ישראל בדצמבר היו אלו שוב גלושקו ופאר בגמר אליפות ישראל, בפעם השלישית ברציפות. בשנה זו הייתה לראשונה ידה של גלושקו על העליונה כשזכתה בתואר עם ניצחון 3–6, 4-6.

### 2012

גם בתחילת שנה זו לא הצליחה גלושקו לרשום הישגים יוצאי דופן. במוקדמות אליפות אוסטרליה הגיעה לסיבוב השני, ובתחילת יולי ירדה עד למקום 237 בעולם.

בסדרת התחרויות בצפון אמריקה לקראת אליפות ארצות הברית הפתוחה הגיעה להישגים רבים: שני חצאי גמר (בתחרות על סך 100 אלף ו-25 אלף דולר), גמר (בתחרות 50 אלף בווטרלו, קנדה) וזכייה בטורניר על סך 50 אלף דולר בלקסינגטון, ארצות הברית.

בגראנד סלאם האחרון של השנה, אליפות ארצות הברית הפתוחה, עברה גלושקו שלושה סיבובי מוקדמות (בהם ניצחה את המדורגות 180, 136 ו-168 בעולם) והעפילה לראשונה בקריירה להגרלה הראשית בגראנד סלאם. גלושקו הוגרלה בסיבוב הראשון מול המדורגת 29 בעולם, הבלגית יאנינה וויקמאייר, והפסידה לה בשתי מערכות. בעקבות הישגים אלה הגיעה למקום ה-157 בעולם.

באליפות ישראל בדצמבר הפסידה במשחק הגמר לשחר פאר בתוצאה של 6:3, 5:7, 6:1.

### 2013

בתחילת השנה ניסתה גלושקו להיכנס לתחרויות WTA אולם לא הצליחה לעבור את שלבי המוקדמות. במוקדמות אליפות אוסטרליה הפסידה בסיבוב השני. במרץ זכתה בטורניר איניסברוק במיאמי לאחר ניצחון במשחק הגמר על פטריסיה מאייר-אכלייטנר מאוסטריה בתוצאה 2–6, 0-6, 4-6.

במאי העפילה גלושקו לראשונה לתחרות הראשית של טורניר גרנד סלאם, ברולאן גארוס בפריז. אחרי שבשני סיבובי המוקדמות הראשונים היא ניצחה ב-2 מערכות, שיחקה בסיבוב השלישי מול אנסטסיה רודיונובה מאוסטרליה וניצחה 3–6, 6-4, 6-8 במשחק שערך 3 שעות ו-10 דקות. בסיבוב הראשון הוגרלה מול טורו-פלור הספרדייה (71 בעולם) והפסידה לה בשתי מערכות.

ב-10 ביוני עלתה לדירוג השיא שלה עד אז, מקום 131 בעולם והפכה לשחקנית הבכירה בישראל לאחר ששחר פאר ירדה למקום 171 בעולם. בסוף יולי ירדה למקום 123 בעולם, ודורגה אחרי פאר.

בטורניר ווימבלדון היוקרתי הצליחה גלושקו לנצח שני סיבובי מוקדמות ולהעפיל לסיבוב המוקדמות האחרון, אך בסופו של דבר הודחה בשתי מערכות לאיטלקייה מריה אלנה קמרין.

בתחילת יולי זכתה בטורניר ווטרלו ועלתה למקום ה-105 בעולם. וכן לשלב חצי גמר בתחרויות ביקיאמה ובלקסינגטון. בתחילת אוגוסט העפילה לראשונה להגרלה ראשית של טורניר WTA בטורניר הגדול בטורונטו, לאחר שניצחה שני משחקי מוקדמות. בסיבוב הראשון הפסידה לסמנתה סטוסור (11 בעולם), 5–7, 2-6, 3-6.

באליפות ארצות הברית הפתוחה הצליחה לעבור את שלושת משחקי המוקדמות ועלתה להגרלה הראשית. בסיבוב הראשון ניצחה בשתי מערכות נדיה פטרובה שדורגה אז במקום ה-23 בעולם, מה שהיה הניצחון הגדול ביותר שלה בקריירה. בסיבוב השני ניצחה את המדורגת 238 בעולם בשתי מערכות. בסיבוב השלישי הפסידה לדניאלה האנטוחובה מסלובקיה (48 בעולם) 3-6, 7-5, 7-6. גלושקו ניצחה במערכה הראשונה, הובילה 2–5 במערכה השנייה והייתה פעמיים במרחק של שתי נקודות משמינית הגמר, אלא שאז, יריבתה ניצחה 8 משחקונים ברציפות. גלושקו התאוששה ולקראת סיום המערכה השלישית היו לזכותה 4 נקודות משחק, שלא נוצלו. בעקבות הישג זה נכנסה לרשימת 100 הטובות בעולם.

בטורניר WTA בטשקנט הגיעה לסיבוב השני. את השנה סיימה במקום ה-91 בעולם. בדצמבר זכתה בפעם השנייה באליפות ישראל לאחר ניצחון על עפרי לנקרי.

### 2014

גלושקו פתחה את השנה ברגל שמאל כשהודחה כמעט בכל טורניר בסיבוב הראשון. דירוגה החדש ב-100 הראשונות אפשר לה להיכנס ישירות לאליפות אוסטרליה הפתוחה, אולם היא הפסידה בסיבוב הראשון ללוסי ספארובה, המדורגת 26 בעולם, בשלוש מערכות.

בתחרות WTA בברזיל נכנסה ישירות להגרלה הראשית אך הפסידה בסיבוב הראשון. לראשונה השתתפה במוקדמות תחרויות אינדיאן וולס ומיאמי מאסטרס, ובשניהם הפסידה בסיבוב המוקדמות הראשון לשחקניות המדורגות מתחתיה. באפריל ומאי שילבה בין תחרויות WTA לתחרויות מדרג נמוך יותר (ITF) אולם לא הצליחה להשיג תוצאות טובות.

ברולאן גארוס, הגראנד סלאם השני של העונה, גלושקו נכנסה אוטומטית להגרלה הראשית, ושם הצליחה להשוות את הישג השיא שלה בגראנד סלאם כשהעפילה לסיבוב השלישי. בשני הסיבובים הראשונים ניצחה בשני משחקים צמודים את דונה ואקיץ' (67 בעולם) וקריסטן פליפקנס (22 בעולם). בסיבוב השלישי פגשה את המדורגת 11 בעולם דאז שרה אראני מאיטליה ונוצחה 0–6 6-1. בעקבות ההעפלה לסיבוב השלישי עלתה גלושקו לדירוג השיא שלה, המקום ה-79.

בטורניר ווימבלדון הפסידה בסיבוב הראשון לסבינה ליזיקי (19 בעולם). בתחרות נוספת בבאקו הגיעה לסיבוב השני. בתחרויות ההכנה לאליפות ארצות הברית באוגוסט לא הצליחה לעבור את המוקדמות וגם באליפות ארצות הברית הפסידה בסיבוב הראשון לאמריקאית המדורגת 123 בעולם. בשתי תחרויות נוספות בהונג קונג וסאול הפסידה בסיבוב הראשון. בעקבות שרשרת ההפסדים ואובדן הנקודות מקיץ 2013 ירדה עד לדירוג 170 בעולם. באוקטובר ונובמבר חזרה גלושקו לסבב ה-ITF ושיחקה חמש תחרויות על סך 50 אלף דולר והשיגה חצי גמר אחד ושני רבעי גמר. את השנה סיימה במקום 159 בעולם.

גלושקו זכתה בפעם השלישית באליפות ישראל לאחר ניצחון בגמר בשתי מערכות על שחר פאר.

### 2015

בתחרות הראשונה באוקלנד רשמה במוקדמות שלושה ניצחונות והעפילה להגרלה הראשית, בה הפסידה לקרוליין ווזניאקי (8 בעולם) בסיבוב הראשון. במוקדמות אליפות אוסטרליה הפסידה בסיבוב השני. בתחרות WTA בריו דה ז'ניירו נכנסה להגרלה הראשית והעפילה לרבע הגמר. במוקדמות טורניר מיאמי הפסידה במוקדמות. במשך השנה שיחקה גם בתחרויות ITF אך לא הגיעה בהם להישגים.

בטורניר בבוגוטה ניצחה שתי שחקניות המדורגות מתחתיה והגיעה בפעם השנייה לרבע גמר בתחרות WTA, בו הפסידה למראינה דוקו-מארינו (134 בעולם). במוקדמות הרולאן גארוס הפסידה בסיבוב הראשון לאנסטסיה רודיונובה (195 בעולם). במוקדמות ווימבלדון הפסידה גם כן בסיבוב הראשון.

במוקדמות אליפות ארצות הברית ניצחה בסיבוב הראשון אך הפסידה בסיבוב השני. בספטמבר שיחקה בטורניר 125K בסין והעפילה לגמר, בו הפסידה 5–7 במערכה השלישית לז'נג הסינית (71 בעולם).

בתחרות ITF בטקסס (על סך 50 אלף דולר) פגשה בסיבוב השני את שחר פאר (173 בעולם בזמנו) וניצחה אותה בשתי מערכות. היה זה המשחק היחיד בין השתיים בסבב. גלושקו הגיעה לחצי הגמר בתחרות זו, וסיימה את העונה במקום 128 בעולם.

גלושקו בגמר אליפות ישראל לזוגות 2015
באליפות ישראל בטניס שנערכה בדצמבר העפילה לשלב הגמר בו הפסידה לאולגה פרידמן 2-6 2-6.

### 2016

באליפות אוסטרליה הגיעה לסיבוב המוקדמות השלישי אולם כשלה בו ולא העפילה להגרלה הראשית. בתחילת השנה ניסתה להיכנס לתחרויות WTA וזכתה להצלחה חלקית. בשתי שבוכות עוקבים במקסיקו העפילה בהצלחה מהמוקדמות והגיעה לסיבוב השני בהגרלה הראשית. במוקדמות אינדין וולס ומיאמי הפסידה בסיבוב המוקדמות הראשון.

ברולאן גארוס הגיעה לסיבוב המוקדמות השני, וכך גם במוקדמות אליפות ארצות הברית. בווימבלדון הפסידה בסיבוב המוקדמות הראשון. במהלך הקיץ ועד סוף השנה לא הצליחה להגיע להישגים משמעותיים והפסידה משחקים רבים לשחקניות המדורגות מתחתיה בדירוג העולמי. בסיום השנה ירדה למקום ה-181 בעולם.

גלושקו בחרה שלא להשתתף באליפות ישראל שנערכה בדצמבר על מנת להתכונן לאליפות אוסטרליה הפתוחה.

### 2017

בתחילת השנה הפסידה במוקדמות אוקלנד. בסיבוב השני של מוקדמות אליפות אוסטרליה הפתוחה הפסידה לאמריקאית יוליה בוסרופ (119 בעולם).

במרץ, בעקבות הפסד בסיבוב הראשון בשנג'ן דורגה במקום ה-249 בדירוג העולמי, מקום אחד מתחת לדניז חזניוק. בהמשך השנה החזיקו השתיים לסירוגין בתואר הטניסאית הישראלית המובילה.

בהמשך השנה רשמה גלושקו הפסדים מוקדמים רבים ולא השיגה תוצאות טובות. הישג השיא שלה בשנה זו היה חצי גמר בתחרות 60 אלף באוסטרליה, רבע גמר בתחרות על סך 80 אלף דולר, והשתתפות בתחרות WTA בנירנברג כ-Lucky Loser לאחר שהפסידה במוקדמות. באוקטובר אף יצאה מרשימת 300 המובילות בעולם לראשונה מאז שנת 2010.

### 2018

החצי הראשון של 2018 לא בישר על שינוי מגמה. בינואר לא הצליחה לעבור את שלב המוקדמות בשתי תחרויות WTA בניו זילנד ואוסטרליה. לאחר מכן הפסידה בסיבוב הראשון בשלוש תחרויות ITF על סך 25 אלף דולר.

החל ממרץ חל שיפור בתוצאות וגלושקו הצליחה לחבר מספר ניצחונות יחד. במאי-יוני שיחקה בשלוש תחרויות על סך 25 אלף דולר במזרח הרחוק וזכתה בשניים מהם (בתאילנד ובסינגפור) והגיעה לגמר בתחרות השלישית. ביולי הגיעה לגמר בתחרות נוספת בויניפג בקנדה. בעקבות תוצאות אלה חזרה ל-200 הראשונות בעולם. לאחר מכן זכתה בטורניר על סך פרסים של 60 אלף דולר בגרנבי, קנדה, לאחר ניצחון בגמר על ארינה רודיונובה (144 בעולם) בשתי מערכות.

השיפור בדירוג איפשר לגלושקו להיכנס למוקדמות אליפות ארצות הברית הפתוחה והיא עברה בהצלחה את שלושת סיבובי המוקדמות. בסיבוב הראשון ניצחה את מוניקה ניקולסקו (62 בעולם) במשחק צמוד והעפילה לסיבוב שני, שבו הפסידה לנאומי אוסקה (19 בעולם) בשתי מערכות שבסופו של דבר זכתה בתואר האליפות. בדירוג הבא בתחילת ספטמבר עלתה גלושקו למקום 127 בעולם, שיפור של קרוב ל-200 מקומות בתוך ארבעה חודשים.

באוקטובר שיחקה בהגרלה הראשית בטורניר WTA בהונג קונג והפסידה בסיבוב הראשון לאליז קורנה.

### 2019

גלושקו החלה את השנה בסוף פברואר ועד סוף מאי רשמה רק שני ניצחונות. בתחרות באיסטנבול הפסידה בסיבוב המוקדמות השני אך נכנסה להגרלה הראשית כ-Lucky Loser. בסיבוב הראשון הפסידה למדורגת 30 בעולם במה שהיה להופעה האחרונה שלה בטורניר מסבב ה-WTA. 

במוקדמות הרולאן גארוס עברה בהצלחה את שני הסיבובים הראשונים אולם הפסידה במשחק האחרון 6-4 במערכה השלישית. ביוני הגיעה לגמר תחרות 25 אלף שנערכה בעכו. במוקדמות ווימבלדון ואליפות ארצות הברית הפסידה בסיבוב המוקדמות הראשון. 

עד ספטמבר ירדה לאזור המקום ה-350 בעולם. בספטמבר ערכה את משחקה האחרון בתחרות על סך 60 אלף דולר במיתר והפסידה בסיבוב הראשון.

בדצמבר הודיעה על פרישה ממשחק פעיל, זאת עקב פציעות.

### גביע הפדרציה

גלושקו הייתה חברה קבועה בנבחרת גביע הפדרציה של ישראל החל משנת 2007 ועד 2018. הופעת הבכורה שלה הייתה באפריל 2007, אז הפסידה במשחק הרביעי מול נבחרת קנדה במסגרת הבית העליון השני, לאחר שהמפגש הוכרע בניצחון של הנבחרת הישראלית.

במשחקי בית אירופה/אפריקה 1 של גביע הפדרציה באילת (2011) ניצחה גלושקו בשלושה מבין ארבעה משחקי היחידות.

במשחקים שנערכו באילת בשנת 2013, רשמה גלושקו את הניצחון הגדול ביותר שלה עד אז, על המדורגת 39 בעולם אורסולה רדוונסקה הפולנייה בתוצאה 4–6, 6-4.

המאזן של גלושקו בגביע הפדרציה עומד על 29 ניצחונות (17 במשחקי יחידות ו-12 במשחקי זוגות) מול 29 הפסדים (16 במשחקי יחידות ו-13 במשחקי זוגות).

הישגים בולטים
-------------

### זכיות בסבב ה-ITF

#### יחידות

|  |  |  |  |  |  |  |
| --- | --- | --- | --- | --- | --- | --- |
| **מס'** | **תאריך** | **טורניר** | **משטח** | **סך פרסים** | **יריבה בגמר** | **תוצאה** |
| 1. | 11 בנובמבר 2007 | ספרדספרד מיורקה, ספרד | חימר | $10,000 | רומניהרומניה דיאנה אנש | 0-6, 0-6 |
| 2. | 29 במאי 2010 | ישראלישראל רעננה, ישראל | קשה | $10,000 | ישראלישראל קרן שלמה | 1-6, 3-6 |
| 3. | 23 באוקטובר 2010 | ישראלישראל עכו, ישראל | קשה | $10,000 | גרמניהגרמניה יוליה קימלמן | 2-6, 2-6 |
| 4. | 7 בנובמבר 2010 | אוסטרליהאוסטרליה קלגורלי, אוסטרליה | קשה | $25,000 | אוסטרליהאוסטרליה איזבלה הולנד | 1-6, 2-6 |
| 5. | 28 בנובמבר 2010 | אוסטרליהאוסטרליה טרארלגון, אוסטרליה | קשה | $25,000 | ניו זילנדניו זילנד סשה ג'ונס | 6-2, 5-7, 6-7(4) |
| 6. | 29 ביולי 2012 | ארצות הבריתארצות הברית לקסינגטון, ארצות הברית | קשה | $50,000 | הממלכה המאוחדתהממלכה המאוחדת יוהאנה קונטה | 0-6, 3-6 |
| 7. | 29 במרץ 2013 | ארצות הבריתארצות הברית איניסברוק, ארצות הברית | חימר | $25,000 | אוסטריהאוסטריה פטרישה מאייר-אכליטנר | 6-2, 0-6, 4-6 |
| 8. | 7 ביולי 2013 | קנדהקנדה ווטרלו, קנדה | חימר ירוק | $50,000 | קנדהקנדה גבריאלה דברובסקי | 1-6, 3-6 |
| 9. | 2 ביוני 2018 | תאילנדתאילנד הוא-הין, תאילנד | קשה | $25,000 | ניו זילנדניו זילנד אלכסנדרה בוזוויץ' | 2-6, 2-6 |
| 10. | 16 ביוני 2018 | סינגפורסינגפור סינגפור | קשה | $25,000 | יפןיפן ריסה אוזקי | 6-1, 1-6, 4-6 |
| 11. | 29 ביולי 2018 | קנדהקנדה גרנבי, קנדה | קשה | $60,000 | אוסטרליהאוסטרליה ארינה רודיונובה | 4-6, 3-6 |

#### זוגות

|  |  |  |  |  |  |  |  |
| --- | --- | --- | --- | --- | --- | --- | --- |
| **מס'** | **תאריך** | **טורניר** | **משטח** | **שותפה** | **סך פרסים** | **יריבות בגמר** | **תוצאה** |
| 1. | 17 בפברואר 2008 | פורטוגלפורטוגל אלבופרה, פורטוגל | קשה | רוסיהרוסיה מרינה מלינקובה | $10,000 | סלובקיהסלובקיה מרטינה בבקובהרוסיהרוסיה ילנה צ'אלובה | 3-6, 6-0, [9-11] |
| 2. | 21 במרץ 2008 | יווןיוון פורטו רפטי, יוון | קשה | גרמניהגרמניה דומיניק ריפול | $10,000 | איטליהאיטליה ניקול קלריקוסלובניהסלובניה מיקה אורבנצ'יץ' | 6-1, 5-7, [7-10] |
| 3. | 24 במאי 2008 | ישראלישראל רעננה, ישראל | קשה | גאורגיהגאורגיה מננה שאפָּכּידזֶה | $10,000 | ישראלישראל חן אסטרוגוהולנדהולנד מרסלה קואק | 5-7, (5)7-6, [6-10] |
| 4. | 28 במאי 2010 | ישראלישראל רעננה, ישראל | קשה | ישראלישראל קרן שלמה | $10,000 | רוסיהרוסיה אנה רפופורטישראלישראל אפרת מישור | 6-3, 6-7(6), [3-10] |
| 5. | 17 ביולי 2010 | ארצות הבריתארצות הברית אטלנטה, ארצות הברית | קשה | ארצות הבריתארצות הברית כריסטי פרילינג | $10,000 | ארצות הבריתארצות הברית אירינה פאלקוניארצות הבריתארצות הברית מריה סאנצ'ס | 2-6, 6-2, [7-10] |
| 6. | 22 באוקטובר 2010 | ישראלישראל עכו, ישראל | קשה | אוסטריהאוסטריה יאניה טוליאן | $10,000 | בלגיהבלגיה חאלי דה ואלצ'כיהצ'כיה זוזאנה לינהובה | 2-6, 2-6 |
| 7. | 5 ביולי 2012 | קנדהקנדה ונקובר, קנדה | קשה | אוסטרליהאוסטרליה אוליבייה רוגוסקה | $100,000 | ארצות הבריתארצות הברית ג׳קלין קאקו ארצות הבריתארצות הברית נטלי פלוסקוטה | 4-6 7-5 [7-10] |
| 8. | 19 במאי 2013 | צרפתצרפת סנט גאודן, צרפת | חימר | ארגנטינהארגנטינה פאולה אורומצ'ה | $50,000 |  |  |
| 9. | 11 במאי 2015 | צרפתצרפת סנט גאודן, צרפת | חימר | קולומביהקולומביה מריאנה דוקו-מארינו | $50,000 |  |  |
| 10. | 15 בנובמבר 2015 | ארצות הבריתארצות הברית סקוטסדייל, ארצות הברית | קשה | שוודיהשוודיה רבקה פיטרסון | $50,000 |  |  |
| 11. | 8 במאי 2016 | ארצות הבריתארצות הברית אינדיין הארבור ביץ', פלורידה, ארצות הברית | חימר | רוסיהרוסיה אלכסנדרה פאנובה | $75,000 |  |  |
| 12. | 2 באפריל 2017 | אוסטרליהאוסטרליה מורנינגטון, אוסטרליה | חימר | צ'כיהצ'כיה ברבורה קרג'יקובה | $25,000 |  |  |
| 13. | 4 ביוני 2017 | איטליהאיטליה גראדו, איטליה | חימר | אוסטרליהאוסטרליה פריסיליה הון | $25,000 |  |  |
| 14. | 11 ביוני 2017 | איטליהאיטליה ברשיה, איטליה | חימר | אוסטרליהאוסטרליה פריסיליה הון | $60,000 |  |  |

### טורנירי גראנד סלאם

| טורניר | 2011 | 2012 | 2013 | 2014 | 2015 | 2016 | 2017 | 2018 | 2019 |
| --- | --- | --- | --- | --- | --- | --- | --- | --- | --- |
| אליפות אוסטרליה הפתוחה | סיבוב מוקדמות 2 | סיבוב מוקדמות 2 | סיבוב מוקדמות 2 | סיבוב 1 | סיבוב מוקדמות 2 | סיבוב מוקדמות 3 | סיבוב מוקדמות 2 | - | - |
| אליפות צרפת הפתוחה | סיבוב מוקדמות 1 | - | סיבוב 1 | סיבוב 3 | סיבוב מוקדמות 1 | סיבוב מוקדמות 2 | - | - | סיבוב מוקדמות 3 |
| ווימבלדון | סיבוב מוקדמות 1 | - | סיבוב מוקדמות 3 | סיבוב 1 | סיבוב מוקדמות 1 | סיבוב מוקדמות 1 | - | - | סיבוב מוקדמות 1 |
| אליפות ארצות הברית הפתוחה | סיבוב מוקדמות 3 | סיבוב 1 | סיבוב 3 | סיבוב 1 | סיבוב מוקדמות 2 | סיבוב מוקדמות 2 | - | סיבוב 2 | סיבוב מוקדמות 1 |

### דירוג בסוף השנה

|  | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **דירוג** | 787 | 887 | 355 | 317 | 331 | 165 | 170 | 91 | 159 | 128 | 181 | 288 | 126 | 414 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **יוליה גלושקו** |

* יוליה גלושקו, ברשת החברתית אינסטגרם
* יוליה גלושקו, באתר ה-WTA
* יוליה גלושקו, באתר ה-ITF
* יוליה גלושקו, באתר גביע הפדרציה
* מיקי שגיא, גלושקו: אני לא שראפובה ולא שחר. תקראו לי יוליה, באתר ynet, 10 באוגוסט 2007
* מיקי שגיא, יוליה גלושקו מוצעת למכירה על פי שווי שוק של 1.5 מיליון דולר, באתר כלכליסט, 22 ביולי 2008
* מעין אפרת, השאיפות לצמרת של יוליה גלושקו, באתר הארץ, 1 בדצמבר 2010
* ערן נבון, המחבט מספר 1 של ישראל, באתר ישראל היום, 28 ביוני 2013
* עדי גולד, "תכלס, עוד לא עשיתי כלום", באתר ynet, 29 באוגוסט 2013
* דני בורשבסקי‏, "הרגשתי שאני יכולה להיות בטופ 10", באתר וואלה!‏, 4 בספטמבר 2013
* טל וולק, ‏תחקיר ״גלובס״: מי ״הבעלים״ של הטניסאית יוליה גלושקו?, באתר גלובס, 18 בספטמבר 2014
* אתר למנויים בלבד הניו יורק טיימס, יוליה גלושקו: "בפעם הראשונה בחיי לא רציתי לשחק טניס", באתר הארץ, 28 באוגוסט 2018
* דותן מלאך, ‏נופלת וקמה: יוליה גלושקו לא מוותרת על החלום, בעיתון מקור ראשון, 29 בספטמבר 2018

הערות שוליים
------------

1. ↑  כתבה באתר דובר צה"ל, 8.11.2008
2. ↑  מיקי שגיא, גלושקו התגייסה, ההתקדמות עלולה להיבלם, באתר ynet, 23 בספטמבר 2008
3. ↑  מיקי שגיא, משרד הביטחון התערב, טירונות גלושקו קוצרה, באתר ynet, 9 באוקטובר 2008
4. ↑  Tennis / Generation Next haaretz.com
5. ↑  שי אלון, ‏גלושקו גברה על פאר וזכתה באליפות ישראל, באתר ONE‏, 19 בדצמבר 2014
6. ↑  שי אלון, ‏בגיל 29 בלבד: יוליה גלושקו פורשת מטניס, באתר ONE‏, 20 בדצמבר 2019